**Skolotāj, *ņem* SKOLAS SOMU, savu klasi un nāc uz muzeju!**

Tukuma muzeja rudens piedāvājums skolēnu grupām

Aicinām visu vecumu klašu kolektīvus un pedagogus šo mācību gadu uzsākt ar aizraujošām ekskursijām Tukuma muzejā! Visas tālāk minētās un vēl citas programmas iespējams apmeklēt ar “Latvijas skolas somas” atbalstu. Ar pilnu programmu klāstu ir iespēja iepazīties Tukuma muzeja mājaslapā un Latvijas Muzeju biedrības tīmekļvietnē sadaļā „skolas soma”.

**Tukuma Mākslas muzejs** uz praktisku darbošanos gaida muzejstundā „*Kopējam gleznas*”, kurā skolēni iegūst impulsus patstāvīgai radošai darbībai, mēģinot patstāvīgi atkārtot izvēlēto gleznu vai grafiku, izmantojot savā darbā tās galvenos izteiksmes līdzekļus.

Ja nu tomēr rudens vēsums mazākos nevilina palikt iekštelpās un nebaida doties pa Tukuma vecpilsētas ieliņām, tad īstā izvēle būs muzejstunda “Orientējies Tukuma laikā un telpā” – *Mākslai pa pēdām!* Skolēni, risinot uzdevumus, kas saistīti ar mākslu, matemātiku, dabas zinībām, dodas pastaigā pa Tukuma ielām pa noteiktu maršrutu.

*Informācija, pieteikšanās: 25494677,* *makslasmuzejs@tukumamuzejs.lv*

*Maksa: € 1,50 skolēnam*

*Adrese: Harmonijas iela 7, Tukumā*

**Durbes pils**

Septembrī notiekošajām Dzejas dienām piestāvēs un tās papildinās radošā programma *“Raiņa stunda Durbes pilī”.* Programmas mērķis ir popularizēt Latvijas kultūras kanona vērtības, veicinot skolēnu interesi par izcilo dzejnieku un viņa daiļradi, kā arī viņa ieguldījumu Latvijas kultūrā, tostarp latviešu valodas modernizācijā. Programma *“Raiņa stunda Durbes pilī”* sastāv no trim daļām: izstādes iepazīšana, praktiskā daļa, kas veltīta Raiņa tekstu lasīšanas un rakstīšanas prasmju attīstīšanai, un debates par Raiņa personību un devumu latviešu valodas attīstībā. Programma ir pielāgojama visām vecumgrupām.

Tuvojoties semestra noslēgumam, Durbes pilī tiks uzburts svētku gaidīšanas laiks. Sākumskolas un pamatskolas vecuma skolēniem būs iespējams piedalīties radošajā programmā *“Ziemassvētku laiks Durbes pilī”*, kas balstīta uz metodi “Ceļojums laikā”. Programmas laikā muzeja darbinieki ir iejutušies Durbes pils iemītnieku tēlos un aicina arī skolēnus iejusties tā laika atmosfērā un ievērot svētku tradīcijas. Ierodoties, skolēnus sagaida pils īpašniece un iepazīstina ar pārējiem iemītniekiem, pils interjeru, kā arī svētku tradīcijām. Programmas dalībnieki tiek sadalīti grupās un katra no tām saņem kādu uzdevumu, balstoties uz 20.gs. sākuma Ziemassvētku tradīcijām muižās, piemēram, Ziemassvētku rotājumu gatavošana, vaska sveces veidošana, piparkūku cepšana, laimes liešana. Pēc tam seko kopīgs mielasts ar piparkūku degustāciju un rotaļām.

*Informācija un pieteikšanās: 26305946, 25721502,* *muzejpedagogs@tukumamuzejs.lv*

*Maksa: € 2,00 par programmu un € 1,50 skolēnam par ieeju Durbes pilī (Raiņa stunda Durbes pilī)*

*Maksa: € 10 par programmu un € 1,50 skolēnam par ieeju Durbes pilī (Ziemassvētku laiks Durbes pilī)*

*Adrese: M. Parka iela 7, Tukums*

**Tukuma Pils tornī** skolēni var ņemt dalību tematiskajā ekskursijā ekspozīcijā *“Savējo stāsti, ne svešo”*. Šī ekskursija vedinās iepazīt 20. gadsimta svarīgākajos vēstures notikumos Latvijā saistībā ar konkrētu tukumnieku likteņstāstiem. Priekšstatu un izziņas iespējas par attiecīgo periodu rada autentiskie priekšmeti un digitālā ekspozīcija par UNESCO programmā *“Pasaules atmiņa”* iekļauto nomināciju *“Sibīrijā rakstītas vēstules uz bērza tāss”.* Pārbaudīt savas zināšanas un attapību var, izspēlējot spēles *“Atrodi pāri”* un *“Atrodi Tukumam raksturīgākās vietas”.*

Tukuma Pils tornī jūlijā tika atklāta jauna izstāde *“Hercogistes laikazīmes Tukumā”* un būs pieejama arī muzejpedagoģiskā programma, lai caur praktisku darbošanos varētu iepazīt gan pašu izstādi, gan gūt priekšstatu par Tukumu hercogistes laikā. Programma īpaši interesanta varētu būt Tukuma un Tukuma novada skolu skolēniem, jo tiks atklātas arī hercogistes laikazīmes, kuras joprojām atrodamas mūsdienu pilsētvidē.

*Informācija: 25622131, pilstornis@tukumamuzejs.lv*

*Adrese: Brīvības laukumā 19a, Tukumā*

**Tukuma audēju darbnīcā** radošā programma *“Iepazīsti tradicionālo aušanu un mūsdienu tekstilmākslas tehnoloģijas”* būs lieliska izvēle tiem, kuriem patīk praktiski darboties. Gida pavadībā vai attālināti, skolēni iepazīstas ar Tukuma Audēju darbnīcu, tās ekspozīciju un aktuālo izstādi. Programmas vadītāja rosināti, skolēni veido savus radošos darbus no dzijas pavedieniem, papīra, polietilēna un citiem materiāliem, kas ir alternatīva aušanai – aplikācija, pinums, apdruka.

Pacietīgajiem un mērķtiecīgajiem ir pieejama arī programma *“Aušanas pamatu apguve”*, kura ir 10 nodarbības gara (1 nodarbības ilgums ir 60 minūtes). Rezultātā top gatavs izstrādājums, tiek nodrošināta kompetenču attīstība: precizitātes, pacietības un uzmanības treniņš, apgūti vecvārdi, krāsu mācība, aprēķinos pielietotas matemātikas un citas prasmes.

*Informācija, pieteikšanās: 25622267,* *audejudarbnica@tukumamuzejs.lv**.*

*Maksa: € 2,00 par programmu (Iepazīsti tradicionālo aušanu un mūsdienu tekstilmākslas tehnoloģijas)*

*Maksa: € 5,00 par visām 10 nodarbībām (Aušanas pamatu apguve)*

*Adrese: Tidaholmas iela 3, Tukums*

**Džūkstes Pasaku muzejs** ir padomājis par iespēju skolēnus sasniegt arī izglītības iestādēs, tāpēc ir izstrādāta muzejpedagoģiskā programma *“Pasaka ceļa somā”.* Tā ir pielāgojama gan kā izbraukuma nodarbība skolā, gan kā klātienes nodarbība muzejā. Programmas laikā muzeja darbinieki tērpušies dažādos pasaku tēlos, stāsta un izspēlē folklorista Ansa Lerha-Puškaiša (1859-1903) pierakstītās dzīvnieku pasakas. Darbinieki kopā ar skolēniem radoši interpretē tēmu, izspēlējot Lancenieku skolas iecīnītākās rotaļas, minot mīklas, deklamējot tautasdziesmas un sacerot paši savus tekstus un tos iestudējot. Programmas laikā dalībnieki apgūst arī rokas leļļu teātra pamatus.

Radošajā programmā *„Luīzes ūdensklinģeri*” izmantoti lomu spēles elementi, kas rosina skolēnu fantāziju, attīsta stāstnieka prasmes un veicina empātiju. Pievēršoties tradicionālajai kultūrai, tostarp kulinārajam mantojumam, muzeja darbinieki vedina skolēnus iepazīt 19. gadsimta lauku skolotāja A.Lerha-Puškaiša personību un viņa dzīvesbiedres lomu Puškaiša un skolas dzīvē, kā arī salīdzināt 19. gadsimta un mūsdienu skolas dzīvi, Luīzes praktizētās un savas ģimenes tradīcijas. Programmā ir izmantota integrētā mācību pieeja.

*Informācija, pieteikšanās: 26513314,* *pasakumuzejs@tukumamuzejs.lv*

*Maksa: € 3,00 par programmu un € 1,00 skolēniem ieejas maksa Džūkstes Pasaku muzejā (Pasaka ceļa somā)*

*Maksa: € 4,00 par programmu un € 1,00 skolēniem ieejas maksa Džūkstes Pasaku muzeja (Luīzes ūdensklinģeri)*

*Adrese: Džūkstes pagasts, Lanciņu skola, Tukuma novadā*

**Pastariņa muzejā** skolēni radošajā programmā *“Saulgriežu skoliņa”* iepazīstas ar gadskārtu svētku  svinēšanas tradīcijām, kā arī attīsta prasmes runāt par savas ģimenes tradīcijām svētku svinēšanā. Padziļinot zināšanas par tautas tradīcijām un praktizējot gadskārtu ieražu rituālus, programmas dalībnieki tiks motivēti labāk izprast un svinēt rudens un/vai ziemas saulgriežus (atkarībā no gadalaika). Apskatāmas tēmas un veicamie darbi, var tikt pielāgoti grupas interesēm. Materiāli iekļauti programmā.

Ja ir vēlme Pastariņa sētā uzkavēties ilgāk, tad piemērota būs radošā programma *“Maizes cepšana”*, kur dalībniekiem ir iespēja apgūt maizes cepšanas iemaņas īstā malkas krāsnī. Programmā ietilpst maizes cepšana, interaktīva un atraktīva ekskursija, spēles, rotaļas un degustācija. Tā kā E. Birznieka - Upīša populārākais darbs ir triloģija “Pastariņa dienasgrāmata”, tad skolēniem ir iespēja pētīt arī ekspozīcijas un meklēt tajā citātus no Pastariņa piedzīvojumiem.

*Informācija: 28651091,* *pastarinamuzejs@tukumamuzejs.lv*

*Maksa: € 4,00 (Saulgriežu skoliņa) \**

*Maksa: € 10,00 (Maizes cepšana) \**

*Ar 2022. gada 1. oktobri Pastariņa muzeja tiks piemērota ieejas maksa*

*Adrese: “Bisnieki”, Zentenes pagastā, Tukuma novadā*

Ja arī pedagogu kolektīvs vēlas interesanti uzsākt mācību gadu vai atpūsties un saliedēties savā starpā Skolotāju dienas ietvaros, tad Durbes pils piedāvā programmu “Degsme”. “Degsmes”\* pasākuma dalībnieki, pildot dažādus uzdevumus, kas saistīti ar pili un tās vēsturiskajiem notikumiem, stiprinās komandu un radīs kopības sajūtu, kā arī noskaidros svarīgāko atslēgvārdu veiksmīgākai kolektīva attīstībai! Vairāk informācijas un pieteikšanās pa tālr. 25721502 vai rakstot uz e-pastu muzejpedagogs@tukumamuzejs.lv

\*Degsme – dzejnieka Raiņa radīts jaunvārds